               EUROPOS KOMISIJA
            Briuselis, 2018 04 11
            COM(2018) 176 final
            2018/0085(NLE)
            Pasiūlymas
            TARYBOS SPRENDIMAS
            dėl Europos Sąjungos ir Brazilijos Federacinės Respublikos susitarimo, kuriuo iš dalies keičiamas Europos Sąjungos ir Brazilijos Federacinės Respublikos susitarimas dėl trumpalaikio bevizio režimo diplomatinių, tarnybinių arba oficialių pasų turėtojams, pasirašymo Europos Sąjungos vardu

               AIŠKINAMASIS MEMORANDUMAS

               1.PASIŪLYMO APLINKYBĖS

               2013 m. birželio 26 d. Reglamentu (ES) Nr. 610/2013
                  1
                (toliau – Šengeno sienų kodekso pakeitimų reglamentas) iš dalies pakeista Konvencija dėl Šengeno susitarimo įgyvendinimo
                  2
               , Reglamentas (EB) Nr. 562/2006
                  3
                (Šengeno sienų kodeksas) ir Reglamentas (EB) Nr. 810/2009
                  4
                (Vizų kodeksas), taip pat, be kitų pakeitimų, pateikta nauja trečiųjų šalių piliečių trumpalaikio buvimo Šengeno erdvėje sąvokos apibrėžties formuluotė. Nuo 2013 m. spalio 18 d. trečiųjų šalių piliečiams, neatsižvelgiant į tai, ar jiems taikomas reikalavimas turėti vizą, ar ne, ketinantiems trumpam vykti į Šengeno erdvę, ilgiausia leidžiamo buvimo trukmė yra „90 dienų per bet kurį 180 dienų laikotarpį“. Priešingai nei pagal apibrėžtį, galiojusią iki 2013 m. spalio 18 d. (trys mėnesiai per šešių mėnesių laikotarpį nuo pirmojo atvykimo dienos), nauja formuluotė yra tikslesnė, nes trukmė apskaičiuojama dienomis, o ne mėnesiais. Be to, iš apibrėžties išbraukta formuluotė „nuo pirmojo atvykimo dienos“, kuri keldavo daug abejonių ir klausimų.

               Šengeno sienų kodekso pakeitimų reglamentu nustatyti visi reikiami ES vizų ir sienų acquis, t. y. Konvencijos dėl Šengeno susitarimo įgyvendinimo, Šengeno sienų kodekso, Vizų kodekso ir Reglamento (EB) Nr. 539/2001
                  5
               , pakeitimai. Vis dėlto trumpalaikio buvimo sąvoka tebėra įtvirtinta ir Europos Sąjungos sudarytuose tarptautiniuose susitarimuose. Su Antigva ir Barbuda
                  6
               , Bahamomis
                  7
               , Barbadosu
                  8
               , Brazilija
                  9
               , Mauricijumi
                  10
               , Sent Kitsu ir Neviu
                  11
                ir Seišeliais
                  12
                sudarytuose susitarimuose dėl bevizio režimo bevizio režimo trukmei apibrėžti vis dar taikoma senoji apibrėžtis („trys mėnesiai per šešis mėnesius nuo pirmojo atvykimo dienos“
                  13
               ).

               2014 m. liepos 16 d. Komisija priėmė rekomendaciją dėl Tarybos sprendimo, kuriuo suteikiami įgaliojimai pradėti derybas siekiant iš dalies pakeisti Europos Sąjungos ir pirmiau minėtų šalių susitarimus dėl trumpalaikio bevizio režimo
                  14
               , kurią Taryba priėmė 2014 m. spalio 9 d.
                  15
                Siekta šių septynių šalių atžvilgiu įgyvendinti naująją trumpalaikio buvimo apibrėžtį, nustatytą Šengeno sienų kodekso pakeitimų reglamente. Be to, susitarimuose dėl bevizio režimo sąvoką „trumpalaikis buvimas“ apibrėžus dienomis, o ne mėnesiais, paprasčiau atlikti patikrinimus ir skaičiavimus elektroninėmis ir (arba) IT priemonėmis, taip pat patogiau naudotis centralizuotomis sienų valdymo sistemomis, kaip antai siūloma atvykimo ir išvykimo sistema (toliau – AIS)
                  16
               .

               Tarybai įgaliojus Komisija pradėjo derybas siekiant iš dalies pakeisti susitarimus dėl bevizio režimo, sudarytus su septyniomis šalimis (Antigva ir Barbuda, Bahamomis, Barbadosu, Brazilija, Mauricijumi, Sent Kitsu ir Neviu ir Seišeliais).

               Derybos su Brazilija sėkmingai baigtos 2017 m. spalio 31 d. parafavus susitarimus, kuriais iš dalies keičiami du Europos Sąjungos ir Brazilijos Federacinės Respublikos susitarimai dėl trumpalaikio bevizio režimo diplomatinių, tarnybinių arba oficialių pasų turėtojams ir paprastų pasų turėtojams. Be kitų techninių aspektų (žr. toliau), abi šalys susitarė priimti naują trumpalaikio buvimo apibrėžtį, tačiau visi pakeitimai yra nereikšmingi vertinant keliautojų požiūriu.

               Apie ypatingą Jungtinės Karalystės ir Airijos padėtį kalbama susitarimų preambulėje.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               Europos Sąjungos ir Brazilijos Federacinės Respublikos susitarimą, kuriuo iš dalies keičiamas Europos Sąjungos ir Brazilijos Federacinės Respublikos susitarimas dėl trumpalaikio bevizio režimo diplomatinių, tarnybinių arba oficialių pasų turėtojams (toliau – Susitarimas), turi patvirtinti abi Susitariančiosios Šalys laikydamosi savo atitinkamų procedūrų. Sąjungos lygiu Taryba turi priimti sprendimus dėl Susitarimo pasirašymo ir sudarymo.

               Šis pasiūlymas teikiamas Tarybai, kad ji suteiktų įgaliojimus pasirašyti Susitarimą.

               Susitarimu užtikrinamas teisinis nuoseklumas ir valstybių narių praktikos suvienodinimas taikant naująją trumpalaikio buvimo apibrėžtį, nustatytą Šengeno sienų kodekso pakeitimų reglamente, kuriame pateiktas tikslus sąvokos „trumpalaikis buvimas“ išaiškinimas.

               Šio pasiūlymo teisinis pagrindas – Sutarties dėl Europos Sąjungos veikimo (SESV) 77 straipsnio 2 dalies a punktas kartu su jos 218 straipsniu.

               Sąjunga neturi įgaliojimų iš dalies keisti susitarimų dėl bevizio režimo, kurie privalomi keturioms šalims, susijusioms su Šengeno acquis, įskaitant bendrą vizų politiką, įgyvendinimu. Siekiant užtikrinti vienodą požiūrį ir vienodą nuostatų dėl leidžiamo buvimo Šengeno erdvėje trukmės įgyvendinimą, prie Susitarimo pridedama bendra deklaracija, kurioje nurodomas Brazilijos ir Islandijos, Lichtenšteino, Norvegijos bei Šveicarijos pageidavimas atitinkamai pakeisti jų galiojančius dvišalius susitarimus dėl bevizio režimo.

               •Subsidiarumo principas (neišimtinės kompetencijos atveju)

               Pagal SESV 77 straipsnio 2 dalies a punktą derybos dėl susitarimų dėl bevizio režimo priklauso išimtinei Sąjungos kompetencijai.

               Be to, jeigu Europos Sąjunga yra viena iš tarptautinio susitarimo susitariančiųjų šalių, valstybės narės negali pačios teisiškai įgyvendinti jokių tokio susitarimo pakeitimų. Todėl veiksmų reikia imtis Sąjungos lygiu.

               •Proporcingumo principas

               Šiuo pasiūlymu neviršijama to, kas būtina nustatytam tikslui pasiekti, būtent – iš dalies pakeisti galiojantį Brazilijos Federacinės Respublikos ir Europos Sąjungos susitarimą dėl trumpalaikio bevizio režimo diplomatinių, tarnybinių arba oficialių pasų turėtojams.

               3.POVEIKIS BIUDŽETUI

               Dėl šio pasiūlymo ES biudžetas nepatirs papildomų išlaidų.

               4. EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Konsultacijos su suinteresuotosiomis šalimis

               2014 m. spalio 9 d. Taryba priėmė derybinius nurodymus, kuriais Komisijai suteikė įgaliojimus pradėti derybas su Brazilija siekiant iš dalies pakeisti šių dviejų šalių susitarimą dėl trumpalaikio bevizio režimo diplomatinių, tarnybinių arba oficialių pasų turėtojams. Valstybės narės apie derybų eigą buvo informuojamos Vizų darbo grupės posėdžiuose.

               5.KITI ELEMENTAI

               •Derybų rezultatai

               Komisijos manymu, Tarybos derybiniuose nurodymuose išdėstyti tikslai buvo pasiekti ir Susitarimo projektas Sąjungai yra priimtinas.

               Galutinį Susitarimo turinį galima apibendrinti taip, kaip išdėstyta toliau.

               a. Buvimo trukmė

               Susitarimu bevizis režimas nustatytas galiojantį diplomatinį, tarnybinį arba oficialų pasą turintiems Europos Sąjungos piliečiams ir galiojantį diplomatinį, tarnybinį arba oficialų pasą turintiems Brazilijos piliečiams, vykstantiems į kitos Susitariančiosios Šalies teritoriją ne ilgiau kaip 90 dienų per bet kurį 180 dienų laikotarpį (vietoje ne ilgiau kaip trims mėnesiams per šešių mėnesių laikotarpį nuo pirmojo atvykimo dienos). Naujoji apibrėžtis taikoma visame Susitarime.

               b. Baigiamoji nuostata – Susitarimo taikymo sustabdymas (8 straipsnio 4 dalis)

               Susitarimu 8 straipsnio 4 dalies paskutinis sakinys iš dalies pakeičiamas taip: „Jeigu priežasčių, dėl kurių sustabdytas šio susitarimo taikymas, nebelieka, taikymą sustabdžiusi susitariančioji šalis nedelsdama informuoja apie tai kitą susitariančiąją šalį ir panaikina tą sustabdymą.“ Dabartinį tekstą papildžius žodžiais „ir panaikina tą sustabdymą“ Susitarime patikslinama, kad bevizio režimo taikymo sustabdymas faktiškai panaikinamas, jeigu nebelieka priežasčių, dėl kurių jo taikymas buvo sustabdytas. Šiuo pakeitimu Susitarimo su Brazilijos Federacine Respublika dėl trumpalaikio bevizio režimo diplomatinių, tarnybinių arba oficialių pasų turėtojams formuluotė suderinama su visų kitų susitarimų dėl bevizio režimo, kuriuos Sąjunga pasirašė 2015 ir 2016 m., formuluotėmis. Dėl šio pakeitimo 2016 m. birželio 14 d. konsultuotasi su Vizų darbo grupe; nė viena valstybė narė nepareiškė prieštaravimų.

               c. Bendros deklaracijos

               Prie Susitarimo pridedamos dvi bendros deklaracijos:

               – dėl 90 dienų per bet kurį 180 dienų laikotarpį išaiškinimo ir

               – dėl Islandijos, Norvegijos, Šveicarijos ir Lichtenšteino.

               e. Įsigaliojimas

               Susitarimas įsigalios pirmą kito mėnesio dieną praėjus penkiems mėnesiams po to, kai paskutinė Susitariančioji Šalis praneš kitai, kad ratifikavimo procedūros yra baigtos. Siekiant užtikrinti teisinį tikrumą ir suteikti galimybę keliautojams suprasti teisės normas ir jų laikytis, reikia nustatyti pakankamai ilgą pereinamąjį laikotarpį. Per šešis mėnesius po to, kai baigiamos Susitarimo ratifikavimo procedūros, prieš įsigaliojant naujajai trumpalaikio buvimo apibrėžčiai ir susijusiam atgaline data apskaičiuojamam 180 dienų atskaitos laikotarpiui, keliautojai galės pabaigti savo trumpalaikį buvimą, vis dar apskaičiuojamą tik pagal senąją apibrėžtį.

               Susitarimas neturi poveikio visoms kitoms galiojančio Europos Sąjungos ir Brazilijos Federacinės Respublikos susitarimo dėl trumpalaikio bevizio režimo diplomatinių, tarnybinių arba oficialių pasų turėtojams nuostatoms, įskaitant nuostatas dėl teritorinės taikymo srities.

               6.IŠVADA

               Atsižvelgdama į minėtus rezultatus, Komisija siūlo Tarybai priimti sprendimą pasirašyti Susitarimą Sąjungos vardu ir įgalioti Tarybos pirmininką paskirti asmenį (-is), tinkamai įgaliotą (-us) pasirašyti Sąjungos vardu.

               2018/0085 (NLE)

               Pasiūlymas

               TARYBOS SPRENDIMAS

               dėl Europos Sąjungos ir Brazilijos Federacinės Respublikos susitarimo, kuriuo iš dalies keičiamas Europos Sąjungos ir Brazilijos Federacinės Respublikos susitarimas dėl trumpalaikio bevizio režimo diplomatinių, tarnybinių arba oficialių pasų turėtojams, pasirašymo Europos Sąjungos vardu

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 5 dalimi,

               atsižvelgdama į Europos Komisijos pasiūlymą,

               kadangi:

               (1)Europos Parlamento ir Tarybos reglamentu (ES) Nr. 610/2013
                  17
                nustatyti horizontaliojo pobūdžio Sąjungos vizų ir sienų acquis pakeitimai, o trumpalaikis buvimas apibrėžtas kaip ne ilgesnis nei 90 dienų per bet kurį 180 dienų laikotarpį;

               (2)siekiant suvienodinti Sąjungos trumpalaikio buvimo tvarką, būtina naująją apibrėžtį įtvirtinti Europos Sąjungos ir Brazilijos Federacinės Respublikos susitarime dėl trumpalaikio bevizio režimo diplomatinių, tarnybinių arba oficialių pasų turėtojams;

               (3)2014 m. spalio 9 d. Taryba suteikė Komisijai įgaliojimus pradėti derybas dėl Europos Sąjungos ir Brazilijos Federacinės Respublikos susitarimo, kuriuo iš dalies keičiamas Europos Sąjungos ir Brazilijos Federacinės Respublikos susitarimas dėl trumpalaikio bevizio režimo diplomatinių, tarnybinių arba oficialių pasų turėtojams (toliau – Susitarimas). Derybos su Brazilija dėl Susitarimo sėkmingai baigtos 2017 m. spalio 31 d. jį parafavus;

               (4)šiuo sprendimu plėtojamos Šengeno acquis nuostatos, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB
                  18
               . Todėl Jungtinė Karalystė nedalyvauja priimant šį sprendimą ir jis nėra jai privalomas ar taikomas;

               (5)šiuo sprendimu plėtojamos Šengeno acquis nuostatos, kurias įgyvendinant Airija nedalyvauja pagal Tarybos sprendimą 2002/192/EB
                  19
               . Todėl Airija nedalyvauja priimant šį sprendimą ir jis nėra jai privalomas ar taikomas;

               (6)iš dalies keičiantis Susitarimas turėtų būti pasirašytas, o prie jo pridedamos deklaracijos patvirtintos Sąjungos vardu,

               PRIĖMĖ ŠĮ SPRENDIMĄ:

               1 straipsnis

               Sąjungos vardu patvirtinamas Europos Sąjungos ir Brazilijos Federacinės Respublikos susitarimo, kuriuo iš dalies keičiamas Europos Sąjungos ir Brazilijos Federacinės Respublikos susitarimas dėl trumpalaikio bevizio režimo diplomatinių, tarnybinių arba oficialių pasų turėtojams (toliau – Susitarimas), pasirašymas su sąlyga, kad minėtas Susitarimas bus sudarytas.

               Pasirašytino Susitarimo tekstas pridedamas prie šio sprendimo.

               2 straipsnis

               Sąjungos vardu patvirtinamos prie šio sprendimo pridedamos deklaracijos.

               3 straipsnis

               Tarybos generalinis sekretoriatas parengia įgaliojamąjį raštą, kuriuo Susitarimo derybininko nurodytam (-iems) asmeniui (-ims) suteikiami įgaliojimai pasirašyti Susitarimą su sąlyga, kad jis bus sudarytas.

               4 straipsnis

               Šis sprendimas įsigalioja dvidešimtą dieną po jo priėmimo.

               Priimta Briuselyje

                     Tarybos vardu

                     Pirmininkas

                     (1)

                        OL L 182, 2013 6 29, p. 1.

                     (2)

                        OL L 239, 2000 9 22, p. 19.

                     (3)

                        OL L 105, 2006 4 13, p. 1.

                     (4)

                        OL L 243, 2009 9 15, p. 1.

                     (5)

                        OL L 081, 2001 3 21, p. 1.

                     (6)

                        OL L 169, 2009 6 30, p. 1.

                     (7)

                        OL L 169, 2009 6 30, p. 23.

                     (8)

                        OL L 169, 2009 6 30, p. 9.

                     (9)

                        Su Brazilija ES sudarė du susitarimus. Vieną susitarimą, skirtą paprastų pasų turėtojams (OL L 255, 2012 9 21, p. 4), ir atskirą susitarimą, skirtą diplomatinių, tarnybinių ir oficialių pasų turėtojams (OL L 66, 2011 3 12, p. 2).

                     (10)

                        OL L 169, 2009 6 30, p. 16.

                     (11)

                        OL L 169, 2009 6 30, p. 37.

                     (12)

                        OL L 169, 2009 6 30, p. 30.

                     (13)

                        Plg. susitarimų straipsnius „Tikslas“ ir „Buvimo trukmė“.

                     (14)

                        COM(2014) 468 final.

                     (15)

                        Tarybos sprendimas, kuriuo Komisijai suteikiami įgaliojimai pradėti derybas siekiant iš dalies pakeisti susitarimus dėl trumpalaikio bevizio režimo, kuriuos Europos Sąjunga (Bendrija) yra sudariusi su Antigva ir Barbuda, Bahamų Sandrauga, Barbadosu, Brazilijos Federacine Respublika, Mauricijaus Respublika, Sent Kitso ir Nevio Federacija ir Seišelių Respublika, priimtas 2014 m. spalio 9 d.

                     (16)

                        COM(2016) 194 final.

                     (17)

                        2013 m. birželio 26 d. Europos Parlamento ir Tarybos reglamentas (ES) Nr. 610/2013, kuriuo iš dalies keičiami Europos Parlamento ir Tarybos reglamentas (EB) Nr. 562/2006, nustatantis taisyklių, reglamentuojančių asmenų judėjimą per sienas, Bendrijos kodeksą (Šengeno sienų kodeksas), Konvencija dėl Šengeno susitarimo įgyvendinimo, Tarybos reglamentai (EB) Nr. 1683/95 ir (EB) Nr. 539/2001 bei Europos Parlamento ir Tarybos reglamentai (EB) Nr. 767/2008 ir (EB) Nr. 810/2009, OL L 182, 2013 6 29, p. 1.

                     (18)

                        2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas, OL L 131, 2000 6 1, p. 43.

                     (19)

                        2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas, OL L 64, 2002 3 7, p. 20.

    ---documentbreak---

               EUROPOS KOMISIJA
            Briuselis,2018 04 11
            COM(2018) 176 final
            PRIEDAS
            prie
            Pasiūlymo dėl Tarybos sprendimo
            dėl Europos Sąjungos ir Brazilijos Federacinės Respublikos susitarimo, kuriuo iš dalies keičiamas Europos Sąjungos ir Brazilijos Federacinės Respublikos susitarimas dėl trumpalaikio bevizio režimo diplomatinių, tarnybinių arba oficialių pasų turėtojams, pasirašymo Europos Sąjungos vardu

               PRIEDAS

               Europos Sąjungos ir Brazilijos Federacinės Respublikos SUSITARIMAS

               kuriuo iš dalies keičiamas Europos Sąjungos ir Brazilijos Federacinės Respublikos susitarimas dėl trumpalaikio bevizio režimo diplomatinių, tarnybinių arba oficialių pasų turėtojams

               EUROPOS SĄJUNGA

               ir

               BRAZILIJOS FEDERACINĖ RESPUBLIKA

               (toliau – Brazilija),

               toliau kartu – Susitariančiosios Šalys,

               ATSIŽVELGDAMOS į Europos Sąjungos ir Brazilijos Federacinės Respublikos susitarimą dėl trumpalaikio bevizio režimo diplomatinių, tarnybinių arba oficialių pasų turėtojams (toliau – Susitarimas), kuris įsigaliojo 2011 m. balandžio 1 d.,

               ATKREIPDAMOS DĖMESĮ Į TAI, kad Susitarimas skirtas Susitariančiųjų Šalių piliečių, turinčių diplomatinius, tarnybinius arba oficialius pasus, naudai,

               ATSIŽVELGDAMOS Į TAI, kad Susitarime nustatyta trumpalaikio buvimo apibrėžtis (trys mėnesiai per šešių mėnesių laikotarpį nuo pirmojo atvykimo dienos) nepakankamai tiksli ir visų pirma tai, kad dėl formuluotės „nuo pirmojo atvykimo dienos“ gali kilti abejonių ir klausimų,

               PRISIMINDAMOS, kad 2013 m. birželio 26 d. Reglamentu (ES) Nr. 610/2013 nustatyti horizontaliojo pobūdžio ES „vidaus“ vizų ir sienų acquis pakeitimai ir trumpalaikis buvimas apibrėžtas kaip „90 dienų per bet kurį 180 dienų laikotarpį“,

               ATSIŽVELGDAMOS Į TAI, kad atvykimo ir išvykimo sistemai, kurią turi įdiegti Europos Sąjunga, reikalinga vienoda ir tiksli trumpalaikio buvimo apibrėžtis, taikytina visiems trečiųjų šalių piliečiams,

               NORĖDAMOS užtikrinti sklandų keliautojų srautą Susitariančiųjų Šalių sienos perėjimo punktuose,

               ATSIŽVELGDAMOS į Protokolą dėl Jungtinės Karalystės ir Airijos pozicijos dėl laisvės, saugumo ir teisingumo erdvės ir Protokolą dėl Šengeno acquis integravimo į Europos Sąjungos teisės sistemą, pridėtus prie Europos Sąjungos sutarties ir prie Sutarties dėl Europos Sąjungos veikimo, ir patvirtindamos, kad šio Susitarimo nuostatos netaikomos Jungtinei Karalystei ir Airijai,

               SUSITARĖ:

               1 straipsnis

               Susitarimas iš dalies keičiamas pagal šio straipsnio nuostatas:

               (1)1 straipsnyje frazė „tris mėnesius per šešių mėnesių laikotarpį“ pakeičiama fraze „90 dienų per bet kurį 180 dienų laikotarpį“.

               (2)4 straipsnio 1 dalis pakeičiama taip:

               „Sąjungos piliečiai, turintys galiojantį diplomatinį, tarnybinį arba oficialų pasą, gali būti Brazilijos teritorijoje ne ilgiau kaip 90 dienų per bet kurį 180 dienų laikotarpį.“

               (3)4 straipsnio 2 dalis pakeičiama taip:

               „Brazilijos piliečiai, turintys galiojantį diplomatinį, tarnybinį arba oficialų pasą, gali būti valstybių narių, taikančių visą Šengeno acquis, teritorijoje ne ilgiau kaip 90 dienų per bet kurį 180 dienų laikotarpį. Tas laikotarpis apskaičiuojamas neatsižvelgiant į buvimą valstybėje narėje, kuri dar netaiko visos Šengeno acquis.

               Brazilijos piliečiai, turintys galiojantį diplomatinį, tarnybinį arba oficialų pasą, kiekvienos valstybės narės, kuri dar netaiko visos Šengeno acquis, teritorijoje gali būti ne ilgiau kaip 90 dienų per bet kurį 180 dienų laikotarpį neatsižvelgiant į apskaičiuotą buvimo valstybių narių, kurios taiko visą Šengeno acquis, teritorijoje laikotarpį.“

               (4)4 straipsnio 3 dalyje žodžiai „trims mėnesiams“ pakeičiami žodžiais „90 dienų“.

               (5)Paskutinis 8 straipsnio 4 dalies sakinys pakeičiamas taip:

               „Jeigu priežasčių, dėl kurių sustabdytas šio susitarimo taikymas, nebelieka, taikymą sustabdžiusi susitariančioji šalis nedelsdama informuoja apie tai kitą susitariančiąją šalį ir panaikina tą sustabdymą.“

               2 straipsnis

               Šį Susitarimą Susitariančiosios Šalys ratifikuoja arba tvirtina pagal savo atitinkamas procedūras ir jis įsigalioja pirmą kito mėnesio dieną praėjus penkiems mėnesiams po to, kai paskutinė Susitariančioji Šalis praneša kitai, kad pirmiau nurodytos procedūros yra baigtos.

               Priimta du tūkstančiai septynioliktųjų metų [mėn.] […] d. [vieta] dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, nyderlandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis; tekstai kiekviena šių kalbų yra vienodai autentiški.

               Europos Sąjungos vardu

               Brazilijos Federacinės Respublikos vardu

               BENDRA DEKLARACIJA DĖL ISLANDIJOS, NORVEGIJOS, ŠVEICARIJOS IR LICHTENŠTEINO

               Pageidautina, kad Norvegijos, Islandijos, Šveicarijos bei Lichtenšteino valdžios institucijos ir Brazilijos valdžios institucijos nedelsdamos iš dalies pakeistų galiojančius dvišalius susitarimus dėl trumpalaikio bevizio režimo diplomatinių, tarnybinių arba oficialių pasų turėtojams pagal šiame Susitarime nustatytas sąlygas.

               BENDRA DEKLARACIJA DĖL 90 DIENŲ LAIKOTARPIO PER BET KURĮ 180 DIENŲ LAIKOTARPĮ IŠAIŠKINIMO

               Susitariančiosios Šalys sutaria, kad maksimalus 90 dienų laikotarpis per bet kurį 180 dienų laikotarpį, kaip nustatyta Susitarimo 4 straipsnyje, reiškia nepertraukiamą buvimo laikotarpį arba kelis laikotarpius iš eilės, kurių bendra trukmė neviršija 90 dienų per bet kurį 180 dienų laikotarpį.

               Sąvoka „per bet kurį“ reiškia, kad taikomas slankus 180 dienų ataskaitinis laikotarpis, kai, siekiant patikrinti, ar ir toliau tenkinamas 90 dienų per bet kurį 180 dienų laikotarpį reikalavimas, atsižvelgiama į kiekvieną buvimo dieną per pastarąsias 180 dienų. Be kita ko, tai reiškia, kad naujas buvimo iki 90 dienų laikotarpis leidžiamas, jei šalyje nebūta nepertraukiamą 90 dienų laikotarpį.

               ________


               EUROPOS KOMISIJA
            Briuselis, 2018 05 17
            COM(2018) 275 final
            2018/0130(COD)
            Pasiūlymas
            EUROPOS PARLAMENTO IR TARYBOS SPRENDIMAS
            kuriuo iš dalies keičiama Tarybos direktyvos 96/53/EB nuostata dėl specialių maksimalaus transporto priemonės ilgio, kai dėl kabinos pagerėja aerodinaminės savybės, energijos vartojimo efektyvumas ir sauga, taisyklių įgyvendinimo termino

               AIŠKINAMASIS MEMORANDUMAS

               1.
                     PASIŪLYMO APLINKYBĖS

               •
                     Pasiūlymo pagrindimas ir tikslai

               Naujausi 1996 m. liepos 25 d. Tarybos direktyvos 96/53/EB, nustatančios tam tikrų Bendrijoje nacionaliniam ir tarptautiniam vežimui naudojamų kelių transporto priemonių didžiausius leistinus matmenis ir tarptautiniam vežimui naudojamų kelių transporto priemonių didžiausią leistiną masę
                  1
               , pakeitimai padaryti 2015 m. balandžio 29 d. Europos Parlamento ir Tarybos direktyva (ES) 2015/719, nustatančia tam tikrų Bendrijoje nacionaliniam ir tarptautiniam vežimui naudojamų kelių transporto priemonių didžiausius leistinus matmenis ir tarptautiniam vežimui naudojamų kelių transporto priemonių didžiausią leistiną masę
                  2
               .

               Vienas iš Direktyvos (ES) 2015/719 tikslų buvo pagerinti variklinių transporto priemonių, kurioms ji taikoma, aerodinamines savybes, leidžiant nukrypti nuo maksimalaus ilgio apribojimų, jei laikomasi tam tikrų sąlygų. Kitas tikslas buvo pritaikyti teisės aktus prie technologijų plėtros ir pasikeitusių rinkos poreikių ir sudaryti geresnes sąlygas įvairiarūšiam vežimui.

               Nukrypti nuo maksimalaus ilgio apribojimo leidžiančią nuostatą buvo leista taikyti transporto priemonių gale tvirtinamiems aerodinaminiams įtaisams
                  3
                ir transporto priemonių priekinei daliai
                  4
               , kad būtų galima suapvalinti sunkvežimio kabiną ir pagerinti jos aerodinamines savybes.

               Šis sprendimas yra susijęs su transporto priemonių priekine dalimi, t. y. su kabina, kaip numatyta Direktyvos 96/53/EB su pakeitimais, padarytais Direktyva (ES) 2015/719, 9a straipsnyje. Šia nuostata nustatomos tam tikros sąlygos, viena iš kurių yra transporto priemonės atitiktis I priedo 1.5 punkte nustatytiems posūkio spindulio reikalavimams.

               Poveikio vertinime
                  5
               , pridėtame prie pasiūlymo iš dalies pakeisti Direktyvą 96/53/EB
                  6
               , Komisija nustatė, kad būtų labai naudingos leidžiančios nukrypti nuostatos dėl ilgio, ir dabar šios nuostatos įtrauktos į pakeitimų direktyvą (Direktyva (ES) 2015/719). Be to, kad dėl aerodinaminių galinių įtaisų ir pailgų kabinų labai pagerėja aerodinaminės savybės, tokios kabinos taip pat būtų naudingos užtikrinant vairuotojui geresnį matomumą, geresnę kitų eismo dalyvių saugą, taip pat vairuotojų saugą ir patogumą.

               Nors Komisijos poveikio vertinime nebuvo siūlyta, kad reikėtų taikyti nuostatos dėl pailgų kabinų įsigaliojimo moratoriumą, pagal priimtą galutinį teisės aktų leidėjų kompromisinį susitarimą Direktyvos (ES) 2015/719 9a straipsnio 3 dalyje nustatytas 3 metų moratoriumas.

               Atsižvelgdama į dabartinę padėtį ir į tai, kad kelių transporto sektoriuje išmetamo CO2 kiekis sudaro ketvirtadalį viso ES išmetamo CO2 kiekio ir numatoma, kad 2015–2030 m. jis padidės 6 proc., Komisija mano, kad pailgų kabinų teikiama nauda reikėtų pasinaudoti kuo greičiau. Šio klausimo svarbą patvirtina pasiūlymas dėl sunkiųjų krovininių transporto priemonių CO2 standartų, kurį Komisija pateikė trečiajame judumo dokumentų rinkinyje ir kuriame ypač pabrėžiama aerodinaminių kabinų svarba
                  7
               . Norint užtikrinti sunkiųjų krovininių transporto priemonių atitiktį būsimiems išmetamo CO2 kiekio standartams, reikės taikyti įvairias energijos vartojimo efektyvumo didinimo technologijas; iš jų aerodinaminės kabinos yra veiksmingiausia oro pasipriešinimo mažinimo priemonė.

               Tačiau dabar galiojančiuose teisės aktuose nustatytas moratoriumas neskatina gamintojų gerinti kabinų aerodinamines savybes siekiant užtikrinti atitiktį būsimiems sunkiųjų krovininių transporto priemonių CO2 standartams. Be to, moratoriumas prieštarauja ir inovacijų principui bei geresnio reglamentavimo principams, nes trukdo kurti naujas technologijas ir koncepcijas.

               Todėl Komisija siūlo sutrumpinti Direktyvos 95/53/EB 9a straipsnio 1 dalies perkėlimo į nacionalinę teisę terminą. Pagal siūlomą naują 9a straipsnio 3 dalies tekstą valstybėms narėms vis tiek būtų užtikrinta pakankamai laiko imtis būtinų veiksmų.

               Šiame kontekste atsižvelgta į laiką, reikalingą šiam sprendimui priimti.

               Be to, visų pirma reikėtų paminėti, kad 9a straipsnio 2 dalyje numatytą tipo patvirtinimo sistemos pakeitimą galima padaryti iš dalies pakeičiant Komisijos reglamentą (ES) Nr. 1230/2012
                  8
               , kaip matyti atidžiau išnagrinėjus šį klausimą. Reglamento (ES) Nr. 1230/2012 pakeitimas, kuris, kaip numatyta, bus užbaigtas iki 2018 m. pabaigos, bus atliekamas įgyvendinimo priemone pagal Bendrąjį saugos reglamentą
                  9
               . Šiame pasiūlyme nustatant naują terminą atsižvelgta į šį faktą ir tai turėtų užtikrinti, kad nacionalinės priemonės, kuriomis į nacionalinę teisę perkeliama Direktyvos 96/53/EB 9a straipsnio 1 dalis, būtų pradėtos taikyti maždaug tuo pačiu metu, kaip ir Komisijos reglamento (ES) Nr. 1230/2012 pakeitimas.

               Antra, nebūtina išlaikyti tikslios pakeitimų sekos, kaip šiuo metu numatyta Direktyvos 96/53/EB 9a straipsnio 3 dalyje. Atitinkamų transporto priemonių judėjimui keliuose reikia pakeisti tipo patvirtinimo sistemą ir padaryti pakeitimą, kaip nustatyta Direktyvos 96/53/EB 9a straipsnio 1 dalyje. Pastarojo pakeitimo perkėlimas į nacionalinę teisę savaime nereiškia, kad būtina iš anksto iš dalies pakeisti tipo patvirtinimo sistemą. Pakanka, kad nacionalinėse taisyklėse tipo patvirtinimas būtų numatytas kaip sąlyga, kaip nustatyta Direktyvos 96/53/EB 9a straipsnio 1 dalyje.

               Siūlomas pakeitimas visiškai atitinka poveikio vertinimą
                  10
               , kurį jau atliko Komisija ir kuriame, kaip minėta, nesvarstomas teisės aktų leidėjų priimtas moratoriumas. Dėl tos pačios priežasties nereikėtų atlikti ir šio pasiūlymo poveikio vertinimo.

               •
                     Suderinamumas su toje pačioje politikos srityje galiojančiomis nuostatomis

               Šis pasiūlymas atitinka ir remia dabartinę sunkiasvorių krovininių transporto priemonių šiuo metu siūlomų išmetamo CO2 standartų politiką. Jis taip pat atitinka esamą politiką, kuria siekiama mažinti kelių transporto avarijų ir žūčių skaičių.

               Šiuo pasiūlymu tik paankstinama data, nuo kurios gali būti naudojamos geresnių aerodinaminių savybių ir (arba) saugesnės kabinos, kaip jau numatyta Direktyvoje 2015/719, taigi jis neturi poveikio įvairiarūšiam vežimui, nei bendrajam tikslui skatinti naudoti kelių transporto alternatyvas.

               •
                     Suderinamumas su kitomis Sąjungos politikos sritimis

               Pasiūlymu tiesiogiai prisidedama prie J.-C. Junckerio vadovaujamos Komisijos pirmojo politinio prioriteto – darbo vietų kūrimo, ekonomikos augimo ir investicijų,
                     nes sudaromos sąlygos sunkvežimių gamintojams ir įrangos tiekėjams diegti naujoves ir gaminti naujus sunkiasvorių krovininių transporto priemonių modelius. Šiuo pasiūlymu taip pat siekiama prisidėti prie energetikos sąjungos ir klimato politikos prioritetų įgyvendinimo mažinant sunkiųjų krovininių transporto priemonių išmetamų teršalų kiekį.

               2.
                     TEISINIS PAGRINDAS, SUBSIDIARUMO IR PROPORCINGUMO PRINCIPAI

               •
                     Teisinis pagrindas

               Teisinis siūlomo pakeitimo pagrindas yra Sutarties dėl Europos Sąjungos veikimo (SESV) 91 straipsnio 1 dalis.

               •
                     Subsidiarumo principas

               Pasiūlymas yra susijęs tik su Direktyvos 96/53/EB 9a straipsnio 3 dalyje nustatyto termino pakoregavimu. Tokį pakoregavimą gali padaryti tik pati Sąjunga.

               Be to, vidaus rinkos iškraipymų galima išvengti tik nustačius vieną naujų taisyklių taikymo datą.

               •
                     Proporcingumo principas

               Politikos pasiūlymas yra proporcingas nustatytoms problemoms ir juo neviršijama to, kas būtina joms išspręsti. Konkrečiai šia priemone siekiama tik patikslinti Direktyvos 96/53/EB 9a straipsnio 1 dalies perkėlimo į nacionalinę teisę terminą ir, be to, valstybėms narėms vis tiek paliekama pakankamai laiko imtis būtinų veiksmų.

               •
                     Priemonės pasirinkimas

               Direktyvų pakeitimai paprastai turėtų būti daromi tokia pačia forma, t. y. pakeitimų direktyvomis.

               Tačiau šis konkretus atvejis susijęs tik su valstybėms narėms nustatyto termino pakeitimu. Paties tokio pakeitimo valstybės narės neprivalo perkelti į nacionalinę teisę. Todėl jis turėtų būti priimtas kaip sprendimas.

               3.
                     EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               Atsižvelgiant į tai, kad nereikia jokio papildomo šio pasiūlymo poveikio vertinimo, daroma nuoroda į Komisijos jau atliktą poveikio vertinimą: SWD(2013) 108 final

               4.
                     POVEIKIS BIUDŽETUI

               Siūlomas pakeitimas neturi poveikio Sąjungos biudžetui.

               5.
                     KITI ELEMENTAI

               •
                     Išsamus konkrečių pasiūlymo nuostatų paaiškinimas

               Toliau pateikiami pagrindiniai pasiūlymo elementai.

               Direktyva 96/53/EB

               9a straipsnis

               Dabartinėje 9a straipsnio 3 dalyje nustatytas aerodinaminių kabinų diegimo 3 metų moratoriumas, kurio terminas skaičiuojamas nuo tada, kai bus perkelti į nacionalinę teisę arba pradėti taikyti būtini pakeitimai, susiję su techniniais tipo patvirtinimo reikalavimais.

               Siūloma pakoreguoti 9a straipsnio 3 dalį, t. y. panaikinti 3 metų moratoriumą ir nustatyti trumpesnį, bet proporcingą terminą.

               2018/0130 (COD)

               Pasiūlymas

               EUROPOS PARLAMENTO IR TARYBOS SPRENDIMAS

               kuriuo iš dalies keičiama Tarybos direktyvos 96/53/EB nuostata dėl specialių maksimalaus transporto priemonės ilgio, kai dėl kabinos pagerėja aerodinaminės savybės, energijos vartojimo efektyvumas ir sauga, taisyklių įgyvendinimo termino

               EUROPOS PARLAMENTAS IR EUROPOS SĄJUNGOS TARYBA,

               atsižvelgdami į Sutartį dėl Europos Sąjungos veikimo, ypač į jos 91 straipsnio 1 dalį,

               atsižvelgdami į Europos Komisijos pasiūlymą,

               teisėkūros procedūra priimamo akto projektą perdavus nacionaliniams parlamentams,

               atsižvelgdami į Europos ekonomikos ir socialinių reikalų komiteto nuomonę
                  11
               ,

               atsižvelgdami į Regionų komiteto nuomonę
                  12
               ,

               laikydamiesi įprastos teisėkūros procedūros,

               kadangi:

               (1)1996 m. liepos 25 d. Tarybos direktyva 96/53/EB, nustatanti tam tikrų Bendrijoje nacionaliniam ir tarptautiniam vežimui naudojamų kelių transporto priemonių didžiausius leistinus matmenis ir tarptautiniam vežimui naudojamų kelių transporto priemonių didžiausią leistiną masę
                  13
               , buvo iš dalies pakeista Europos Parlamento ir Tarybos direktyva (ES) 2015/719
                  14
               , siekiant sumažinti energijos suvartojimą ir išmetamų šiltnamio efektą sukeliančių dujų kiekį, pritaikyti teisės aktus prie technologijų raidos ir kintančių rinkos poreikių bei sudaryti geresnes sąlygas įvairiarūšiam vežimui;

               (2)pagerinus variklinių transporto priemonių kabinos aerodinamines savybes, būtų galima gerokai padidinti transporto priemonių energijos vartojimo efektyvumą. Tačiau šis patobulinimas, nemažinant transporto priemonės apkrovos gebos, dėl Direktyvoje 96/53/EB nustatytų maksimalaus ilgio apribojimų buvo neįmanomas. Todėl Direktyva (ES) 2015/719 buvo nustatyta nukrypti nuo maksimalaus ilgio apribojimų leidžianti nuostata;

               (3)Direktyvoje (ES) 2015/719 taip pat nustatytas aerodinaminių kabinų diegimo trejų metų moratoriumas, kurio terminas skaičiuojamas nuo tada, kai bus perkelti į nacionalinę teisę arba pradėti taikyti būtini pakeitimai, susiję su techniniais tipo patvirtinimo reikalavimais;

               (4)siekiant užtikrinti, kad aerodinaminių kabinų nauda dėl sunkiasvorių krovininių transporto priemonių energijos vartojimo efektyvumo, geresnio matomumo vairuotojui, kitų eismo dalyvių saugos, taip pat vairuotojo saugos ir patogumo, būtų galima pasinaudoti kuo greičiau, būtina užtikrinti, kad tokias aerodinamines kabinas būtų galima pradėti diegti nedelsiant, kai tik bus nustatyti būtini tipo patvirtinimo reikalavimai;

               (5)todėl Tarybos direktyva 96/53/EB turėtų būti atitinkamai iš dalies pakeista,

               PRIĖMĖ ŠĮ SPRENDIMĄ:

               1 straipsnis

               Tarybos direktyvos 96/53/EB 9a straipsnio 3 dalis pakeičiama taip:

               „3. 1 dalis taikoma nuo [XXX] [Leidinių biuro prašome įrašyti datą: 4 mėnesiai nuo šio sprendimo įsigaliojimo dienos].“

               2 straipsnis

               Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

               Priimta Briuselyje

                  Europos Parlamento vardu
                        Tarybos vardu

                  Pirmininkas
                        Pirmininkas

                     (1)

                        OL L 235, 1996 9 17, p. 59.

                     (2)

                        OL L 115, 2015 5 6, p. 1.

                     (3)

                        8b straipsnis.

                     (4)

                        9a straipsnis.

                     (5)

                        SWD(2013) 108 final.

                     (6)

                        COM(2013) 195 final.

                     (7)

                        COM(2018) 284.

                     (8)

                        2012 m. gruodžio 12 d. Komisijos reglamentas (ES) Nr. 1230/2012, kuriuo įgyvendinamas Europos Parlamento ir Tarybos reglamentas (EB) Nr. 661/2009 dėl variklinių transporto priemonių, jų priekabų ir joms skirtų sistemų, sudėtinių dalių bei atskirų techninių mazgų tipo patvirtinimo, atsižvelgiant į jų bendrąją saugą, reikalavimų ir iš dalies keičiama Europos Parlamento ir Tarybos direktyva 2007/46/EB (OL L 353, 2012 12 21, p. 31).

                     (9)

                        Reglamentas (ES) Nr. 661/2009.

                     (10)

                        SWD(2013) 108 final.

                     (11)

                        OL C […], […], p. […].

                     (12)

                        OL C […], […], p. […].

                     (13)

                        OL L 235, 1996 9 17, p. 59.

                     (14)

                        2015 m. balandžio 29 d. Europos Parlamento ir Tarybos direktyva (ES) 2015/719, kuria iš dalies keičiama Tarybos direktyva 96/53/EB, nustatanti tam tikrų Bendrijoje nacionaliniam ir tarptautiniam vežimui naudojamų kelių transporto priemonių didžiausius leistinus matmenis ir tarptautiniam vežimui naudojamų kelių transporto priemonių didžiausią leistiną masę (OL L 115, 2015 5 6, p. 1).